מלאכי (סרט)

מלאכי הוא סרט תיעודי ישראלי משנת 2025, שהופק ובוים על ידי עדו בהט ונעם דמסקי. הסרט עוקב אחר סיפור נטישתו של תינוק בשם מלאכי שנולד עם תסמונת נדירה, והמסע שהוא עובר בחייו עם משפחתו האומנת, קשריו עם הוריו הביולוגיים ושאלת החיפוש אחר כפרה לנטישתם. הסרט זכה בפרס הסרט התיעודי הטוב ביותר ובפרס העריכה בפסטיבל הקולנוע ירושלים 2025.

 תקציר העלילה 
במהלך לידה שאמורה הייתה להיות רגילה בבית החולים אסף הרופא, נולד במפתיע תינוק עם תסמונת נדירה בשם טריצ'ר קולינס. התסמונת גורמת לפניו של התינוק להראות מעוותים. הוריו הביולוגיים, אפרת ואופיר, בחרו להשאיר אותו בבית החולים מיד לאחר הלידה.

בת שבע, מיילדת בבית החולים, שמכירה מקרוב את סיפורו של התינוק, מחליטה לגדל אותו יחד עם בן זוגה שלמה ושמונת ילדיהם כמשפחת אומנה. הזוג מעניק לתינוק, מלאכי, בית חם, בעודו מתמודד עם ניתוחים וטיפולים רפואיים מורכבים.

במהלך הסרט מנסים ההורים הביולוגיים של מלאכי להתמודד עם רגשות האשמה שלהם, חרטתם וכיסופיהם למחילה ולתיקון. הסרט עוקב אחר מסעם של כל המעורבים: ההורים האומנים, ההורים הביולוגים, ומלאכי עצמו, שמנסה לפענח את עברו המורכב, ללמוד על החיים במשפחת אומנה, ולמצוא את הכוח לסלוח.

מלאכי הבוגר, כבן 19, מלווה את הסרט בקולו ודרך קטעי אנימציה הוא מנסה לחזור לנקודות משמעותיות בחייו שהשפיעו ומשפיעות על דמותו כיום.

 הפקה ושידור 
המוזיקה המקורית לסרט נכתבה על ידי אבי בללי. האנימציה לסרט נוצרה בידי מיכאל פאוסט ורועי ניצן, האנימטורים של "ואלס עם באשיר" ו"אגדת חורבן", בניהול האומנותי של ארית גורדון. הפקת הסרט נעשתה בתמיכת קרן מקור לסרטי קולנוע וטלוויזיה, קרן שומרון, מפעל הפיס וכאן 11.

הסרט הוקרן לראשונה בפסטיבל הקולנוע ירושלים 2025. הוא שודר ב"כאן 11" ב-29 בנובמבר 2025.

 פסטיבלים ופרסים 
הסרט זכה בפרס הסרט התיעודי הטוב ביותר ופרס העריכה בפסטיבל הקולנוע ירושלים 2025. השופטים נימקו את החלטתם להעניק לסרט את פרס הסרט התיעודי הטוב ביותר כך:סרטם של עדו בהט ונעם דמסקי מציג דרמה אנושית חזקה וזאת מבלי לשפוט את גיבוריה שחושפים בפנינו את המקומות הכי שבריריים ועמוקים שלהם. "מלאכי" נוגע במורכבות הבסיסית ביותר של חיי משפחה, באהבת הורים ללא תנאי ובבחינת היחס לאחר והשונה. הוא מתמודד באומץ עם טאבו חברתי גדול, בקונפליקט אנושי ייחודי ודילמה מוסרית וערכית. הסרט לא מותיר לצופה אפשרות לחמוק מהשאלה איך היה הוא פועל באותה סיטואציה. הסרט מציג את רוח האדם בגדולתו.הסרט הוקרן גם כן בפסטיבל קולנוע שומרון ובפסטיבל קולנוע דרום.

כמו כן הסרט הוקרן בפסטיבל הסרטים הישראלי בלוס אנג'לס ה-37 בשנת 2026.

 ביקורת 
זוהר אורבך כתב עליו באתר "וואלה" שהוא סרט "נטול רחמים שכולו חמלה" שגרם לו לבכות מתחילתו ועד סופו. הוא ממשיך וכותב:"מלאכי" הוא התזכורת החיונית שלפעמים הקולנוען התיעודי (או במקרה שלו, שניים - הבמאים עדו בהט ונעם דמסקי) פשוט צריך לספר את הסיפור. עם כמה בחירות חכמות, בהט ודמסקי מצליחים לגרום לסרט שמורכב כולו מאנשים שמסתכלים למצלמה ומדברים להיות מסמך קולנועי מרגש ומלא באהבת אדם וחסד. ולכן הדמעות הגיעו כל כך מהר ולא נגמרו עד שהסרט הסתיים: זהו סיפור על אנשים שהתעקשו לעשות את הטוב דווקא כשהוא קשה, כמעט בלתי אפשרי, והתעקשו לסלוח גם כשלא הייתה להם סיבה.

 קישורים חיצוניים 

 קישור לסרט "מלאכי", באתר יוטיוב
 טריילר של הסרט "מלאכי", באתר יוטיוב
כתבות





 הסכתים 

 ענת שרון בלייס, "זה הרגע שהלב שלי נדבק בו", מתוך "כאן דוקו - ההסכת", 26 בנובמבר 2025.

 הערות שוליים 

קטגוריה:סרטים בעברית
קטגוריה:סרטי 2025
קטגוריה:סרטים תיעודיים ישראליים
קטגוריה:כאן 11: תוכניות וסדרות
קטגוריה:זוכי פסטיבל הקולנוע ירושלים